Ամեն օր, երբ արթնանում ենք, նախքան տնից դուրս գալը և գործի անցնելը ինքներս մեզ համար ծրագիր ենք գծում, թե ինչ պիտի անենք, և ինչպիսի ընթացք պիտի ունենան իրադարձությունները: Բայց երբեմն այդ ծրագրերը խախտվում են, և դա զայրույթ, գրգռվածություն կամ տրամադրության անկում է բերում: Ուղեղը բանականության հստակ կարգով փորձում է ամեն ինչ իր վերահսկողության տակ պահել: Այն ջանում է իրեն զգացումներից ու նախազգացումներից վեր համարել և անգամ ինքն է զգացումներ առաջացնում՝ կապված նաև անհանգստության, տագնապի, մտահոգությունների, հուսաբեկության հետ: Այս զգացումներն ուղղակիորեն ուղեղի երևակայական վերլուծությունների և կանխատեսումների հետևանք են: